Privredno društvo LUSS INVESTMENT doo Novi Beograd, sa registrovanim sedištem i poslovnim prostorom u ul. Tošin bunar 161, upoznaje medije i ostala zainteresovana lica i nadležne državne organe sa činjenicama vezanim za postupak prodaje imovine stečajnog dužnika Pivara ad Niš, putem neposredne pogodbe, koju je sproveo stečajni upravnik Ljubomir Kostić u stečajnom postupku Privrednog suda u Nišu u kome je kao stečajni sudija postupao Dragan Zdravković, zatim sa činjenicama vezanim za člana odbora poverilaca Pivare ad Niš u stečaju Gorana Stevanovića, i ostalih učesnika u postupku prodaje, kao i kupca Grupe kapitalni projekti d.o.o. Niš, sada društva koje posluje pod nazivom Niška pivara d.o.o. Niš.

U nastavku je kratka hronologija događaja i postupanja navedenih lica.

**Stečajni upravnik Pivare ad Niš u stečaju Ljubomir** **Kostić** je postupak prodaje proizvodno-poslovne celine Niška pivara neposrednom pogodbom vodio isključivo u interesu privrednog društva Grupa kapitalni projekti doo Niš, čiji bonitet, a ni poreklo novca nije proverio, a na štetu stečajne mase i ostalih ponuđača, iako je bio dužan da objektivno, nezavisno i nepristrasno postupa u stečajnom postupku.

**Grupa kapitalni projekti doo Niš** je privredno društvo osnovano dana 02.06.2015. god. sa osnovnim kapitalom od **15.000,00 din.**, od osnivanja pa sve do zaključenja Ugovora nije imalo svoje sedište, odnosno kao sedište ovog privrednog društva registrovana je adresa advokata Nebojše Stankovića, i to adresa u Nišu, ul. Obrenovićeva 36/4. Osnivač ovog privrednog društva je CAPITAL PROJECT JSC. iz Republike Bugarske koji je osnovan dana 16.07.2014. god. i osnovni kapital ovog privrednog društva iznosi 50.000 lv, odnosno oko 25.000 eur, od čega je uplaćen samo iznos od 12.500 lv., tj. **6.500 evra.** U toku pregovora, stečajni upravnik nije tražio dokaz da ovo privredno društvo poseduje novčana sredstva za kupovinu Niške pivare na svom računu, već je kao dokaz za likvidnost prihvatio izvod sa računa Prve investicione banke iz Bugarske. Sa istog izvoda koji datira od 29.07.2015. god. može se videti da je novčana sredstva osnivaču Grupe kapitalni projekti doo Niš uplatila Tehnomaš bugarska industrijska grupa. Takođe, sva prepiska, koju je stečajni upravnik vodio sa ovim potencijalnim kupcem, odvijala se preko e-mail adresa Tehnomaša.

Grupa kapitalni projekti doo Niš je dana 14.07.2015. god. stečajnom upravniku dala ponudu od 1.000.000,00 evra, i ista cena nije promenjena sve do dana zaključenja ugovora.

Dana 23.07.2015.god. privredno društvo **Luss investment doo Beograd** stečajnom upravniku daje ponudu za kupovinu proizvodno-poslovne celine Niška pivara u iznosu od 130.000.000,00 din., što ovo privredno društvo čini povoljnijim ponuđačem od Grupe kapitalni projekti. Stečajni upravnik započinje pregovore sa ovim privrednim društvom tražeći dokaze da na SVOM poslovnom računu poseduju ova novčana sredstva, što mu Luss investmenti dostavlja. Napominjemo da je reč o privrednom društvu koje je osnovano 2008. godine, sa upisanim i unetim nenovčanim kapitalom od **74.974.048,88 dinara** i novčanim od 45.650,65 din., da isto privredno društvo poseduje poslovnu zgradu u Beogradu u ul. Tošin bunar 161 – objekat bivše fabrike Gigant Inex ukus iz Beograda, dva luksuzna stana u ul. Slavka Ćuruvije 45 na Dedinju, udeo u zavisnom pravnom licu Cezijum-MS doo, koji je većinski vlasnik Prirodnog lečilišta Atomska banja Gornja Trepča, udeo u pravnom licu Blackoak developments doo (Fashion park outlet u Inđiji) i poslovni kompleks u ul. Radnička 7-11 u Beogradu, da je prema poslednjim objavljenim finansijskim izveštajima za 2013. god. poslovalo sa dobitkom, i da je izrazilo spremnost da nakon kupovine nastavi delatnost stečajnog dužnika. Sve ovo ukazuje na bonitet ovog privrednog društva.

Navedeno pokazuje da sa jedne strane imamo privredno društvo bez sedišta, sa neznatnim kapitalom, koje u trenutku pregovora postoji nešto više od 30 dana, i nema para na svom poslovnom računu, niti stečajni upravnik od ovog pravnog lica traži da poseduje novčana sredstva na svom računu, i za koga stečajni dužnik obaveštava sud da je dokazao svoj finansijski kapacitet, a sa druge strane imamo privredno društvo Luss investment doo Beograd sa velikim nenovčanim kapitalom, velikim brojem vrednih nepokretnosti, koje pozitivno posluje 7 godina, i kome stečajni upravnik traži dokaze da poseduje novčana sredstva na računu, što isti i dostavlja, i čija je ponuda znatno veća od ponude Grupe kapitalni projekti doo Niš, i za koga sve ovo ne predstavlja dokaz o finansijskom kapacitetu.

Sve vreme dok sa privrednim društvom Luss investment doo Beograd pregovara i traži dokaz o novcu, stečajni upravnik radi na nacrtu Ugovora o kupoprodaji sa privrednim društvom Grupa kapitalni projekti doo Niš, o čemu ne obaveštava Luss investment, što ukazuje na njegov cilj i nameru da sa ovim kupcem ugovor i zaključi, bez obzira na sve, što na kraju i čini. Stečajni upravnik u svojim dopisima Odboru poverilaca čak i iskazuje svoju pristrasnost navodeći da će pozvati Grupu kapitalni projekti da svoju ponudu poveća. Stečajni upravnik nijednog trenutka privredno društvo Luss investment doo Beograd nije obavestio o visini ponude drugog ponuđača, niti je pozvao da svoju ponudu poveća.

S obzirom da je imao dva ponuđača zainteresovana za kupovinu proizvodno-poslovne celine Niška pivara, stečajni upravnik je trebalo da im omogući ravnopravno učešće u ovom postupku, što nije učinio. Nejasno je kada je i kako privredno društvo Grupa kapitalni projekti doo Niš povećala svoju ponudu, i to na iznos od **130.010.000,00 din**., na koliko je zaključen ugovor 03.08.2015. god.

Da je privredno društvo Luss investment doo Beograd obavešteno o ovome i pozvano da poveća svoju ponudu, jer je ta mogućnost data Grupi kapitalni projekti, Luss investmentbi svoju ponudu povećali, što su i učinili, ne znajući za zaključen ugovor, i povećali svoju ponudu na iznos od **135.000.000,00 din**. Tek u svom izjašnjenju, koje je stečajni upravnik dostavio stečajnom sudiji, pojašnjava da je cena na koju je ugovor o kupoprodaji zaključen utvrđena kao što se navodi u izveštaju:

**„Predstavnik kupca iz Bugarske** (kupac nije iz Bugarske, nego privredno društvo iz Srbije), **dolazi u prostorije stečajnog dužnika sa zahtevom da zaključimo kupoprodaju ugovorom i PREDLAŽE DA POVISIMO KUPOPRODAJNU CENU“** (na koga stečajni upravnik misli kada govori u množini da povisimo)... Na kraju stečajni upravnik navodi: **„...Pošto sam imao u vidu i činjenicu da su i jedan i drugi kupac pripremili iznos od 1.100.000 evra za kupovinu imovine u stečaju, TE DA ONI** (Luss investment) **JEDNOSTAVNO NEMAJU VIŠE NOVCA KOJIM BI PLATILI KUPLJENU IMOVINU“** (postavlja se pitanje na koji način je stečajni upravnik utvrdio da Luss investment nema više novca da plati imovinu, da li je to njegovo mišljenje ili je tu informaciju pisanim putem dobio od ponuđača? Treba imati u vidu ponudu Luss investmenta za kupovinu imovine na iznos od 135.000.000,00 dinara.)

Sve navedeno znači da postupak prodaje proizvodno-poslovne celine Niška pivara nije bio transparentan, i da je isti vođen isključivo u cilju prodaje Grupi kapitalni projekti doo Niš, zbog čega su učinjene brojne nezakonitosti, koje sada ceni sud u parničnom postupku koji je pokrenulo privredno društvo Luss investment radi utvrđivanja ništavosti ugovora o kupoprodaji imovine Pivare ad Niš u stečaju.

Osim pristrasnosti stečajnog upravnika Ljubomira Kostića, ukazujemo i na pristrasno ponašanje predsednika Odbora poverilaca Gorana Stevanovića, koji u nameri opstrukcije odlučivanja Odbora poverilaca dana 31.07.2015. god. daje ostavku na mesto predsednika Odbora poverilaca, a dana 08.08.2015. god. učestvuje u postupku primopredaje imovine stečajnog dužnika, i to na strani kupca Grupe kapitalni projekti, kao član njihove komisije, da bi nakon svega povukao svoju ostavku na mesto predsednika Odbora poverilaca.

Stečajni sudija Dragan Zdravković u toku postupka prodaje ponašao se pasivno, te do dana prodaje nije donosio nikakve odluke, niti je odgovarao na izveštaje i pitanja stečajnog upravnika postavljena sudiji. Inače, indikativno je to što stečajni upravnik i stečajni sudija odmah nakon overe spornog ugovora o kupoprodaji imovine Pivare Niš u stečaju odlaze na godišnji odmor, bez obzira na činjenicu da su stečajni poverioci, članovi Odbora poverilaca i ovde zainteresovano lice Luss investment d.o.o. Beograd podneli prigovore na postupak prodaje, i način na koji je zaključen ugovor o kupoprodaji i odredjena kupoprodajna cena.

Ni nakon izvršene prodaje i povratka sa godišnjeg odmora stečajni sudija ne donosi nijednu odluku, niti odlučuje o prigovorima poverilaca, koji su članovi i Odbora poverilaca, ali zato na zahtev Agencije za licenciranje stečajnih upravnika u roku od 1 dana daje svoje mišljenje o pravilnom postupanju stečajnog upravnika, a da za takvo postupanje ne postoji valjan razlog.

Sudija Privrednog suda u Nišu Ksenija Sokolović, koja je menjala postupajućeg sudiju Dragana Zdravkovića dok je bio na godišnjem odmoru, utvrdila je brojne nepravilnosti u radu stečajnog upravnika Ljubomira Kostića, zbog čega ga je rešenjem od 21.07.2015. god. razrešila dužnosti.

Sam postupak prodaje i Ugovor o kupoprodaji proizvodno-poslovne celine Niška pivara ceni Privredni sud u Nišu u parničnom postupku, u kome je doneo privremenu meru i zabranio kupcima imovine stečajnog dužnika sa kojima je stečajni upravnik Ljubomir Kostić zaključio ugovor o kupoprodaji otuđenje i opterećenje imovine stečajnog dužnika ad Pivara Niš u stečaju, i naložio istima da svu imovinu do pravnosnažnosti parnice za utvrđenje ništavosti ugovora predaju novom stečajnom upravniku Draganu Miloševiću.

Netačni su navodi Grupe kapitalni projekti doo Niš, koje privredno društvo sada nosi naziv Niška pivara doo Niš, da su nakon preuzimanja imovine imali ulaganja u ovu imovinu, jer za te svoje navode nisu pružili nijedan dokaz.

Treba utvrditi da li su stečajni upravnik Ljubomir Kostić, postupajući stečajni sudija u predmetu St.15/2013 Privrednog suda u Nišu Dragan Zdravković, kao i predstavnici Agencije za licenciranje stečajnih upravnika, a naročito supervizor Agencije Jovica Todić, poslove iz svoje nadležnosti u postupku prodaje imovine Pivare ad Niš u stečaju, i oceni zakonitosti postupanja stečajnog upravnika Ljubomira Kostića, postupali u skladu sa Zakonom o stečaju, Nacionalnim standardom za unovčenje imovine stečajnog dužnika i drugim podzakonskim propisima.

Jedino je sudija Privrednog suda u Nišu Vanja Serjević, u parnici radi utvrđenja ništavosti ugovora, pravilno i potpuno utvrdila sve činjenice vezane za postupanje stečajnog upravnika, kupca Grupe kapitalni projekti i javnog beležnika Alete Stojanović i donela privremenu meru u predmetu P.779/2015.

Ovim želimo da obavestimo javnost o postupanju i radu stečajnog upravnika Ljubomira Kostića, stečajnog sudije Dragana Zdravkovića, bivšeg predsednika, a sada člana Odbora poverilaca Pivare ad Niš u stečaju Gorana Stevanovića, te pozivamo sve nadležne državne organe, da preduzmu sve potrebne mere iz svoje nadležnosti radi utvrđivanja činjenica vezanih za postupanje navedenih lica u postupku prodaje imovine neposrednom pogodbom Pivare ad Niš u stečaju.

Luss investment d.o.o. Beograd